RS พุ่งกว่า3% โบรกฯ เชียร์ซื้อเป้า20บ. ลุ้นกำไรQ2แจ่ม รับเรตติ้งช่อง8พุ่ง-ธุรกิจความงามโต
RS พุ่งกว่า3% โบรกฯ เชียร์ซื้อเป้า20บ. ลุ้นกำไรQ2แจ่ม รับเรตติ้งช่อง8พุ่ง-ธุรกิจความงามโต ล่าสุด ณ เวลา 15.42 น. อยู่ที่ 15.80 บาท บวก 0.50 บาท หรือ 3.27% สูงสุดที่ 16 บาท ต่ำสุดที่ 15.30 บาท ด้วยมูลค่าซื้อขาย 150.05 ล้านบาท
17 ก.ค. 2561

ผู้สื่อข่าวรายงานว่า ราคาหุ้น บริษัท อาร์เอส จำกัด (มหาชน) หรือ RS ล่าสุด ณ เวลา 15.42 น. อยู่ที่ 15.80 บาท บวก 0.50 บาท หรือ 3.27% สูงสุดที่ 16 บาท ต่ำสุดที่ 15.30 บาท ด้วยมูลค่าซื้อขาย 150.05 ล้านบาท

ด้าน บล.โนมูระ พัฒนสิน ระบุในบทวิเคราะห์ แนะนำ “ซื้อ” RS ให้ราคาเป้าหมายที่ 20 บาท โดยคาดกำไรสุทธิไตรมาส 2/61 ที่ 144 ล้านบาท เติบโต 176% เทียบจากช่วงเดียวของปีก่อน จากการเติบโตของธุรกิจ MPC แม้จะได้รับผลกระทบทางอ้อมจากข่าวการตรวจจับสินค้าเพื่อความงามและอาหารเสริมไม่ได้มาตรฐานทำให้ยอดขายทรงตัวจากไตรมาสก่อน เป็นครั้งแรกในรอบหลายไตรมาส
ประกอบกับการฟื้นตัวของรายได้ค่าโฆษณาทีวีดิจิทัลช่อง 8 ขึ้นค่าโฆษณาโต 60% ในเดือน มี.ค.18 เพื่อสะท้อนเรตติ้งที่ทำได้มากขึ้น สะท้อนประมาณการกำไรสุทธิ 18F ยังคงเติบโตเด่น 93% เทียบจากปีก่อน
ขณะที่ราคาหุ้นปรับตัวลงมากว่า 50% หลังจากมีประเด็นเรื่องสินค้าบำรุงผิวไม่ได้มาตรฐาน คาดราคาหุ้นซึมซับปัจจัยลบไปแล้ว ผนวกกับการถ่ายทอดสดบอลโลกแล้วเสร็จและสถานการณ์กังวลประเด็นเครื่องสำอางเริ่มผ่อนคลาย เป็นปัจจัยบวกให้ RS สามารถปรับตัวขึ้นได้
 